አታስብ ይሉኛል !!

( አሥራደው ከፈረንሳይ )

   

  ማሰብ ማሰላሰል - ማጤን ማውጣት ማውረድ፤ ባ'ይምሮ መፀነስ - ሃሳብን ማዋለድ፤ ከምናብ ጓዳ ውስጥ - ምስጢርን ፈልፍሎ፤ ያይምሮ መረዋን - ማንኳኳት ደውሎ :: መላ ማፈላለግ - እንዲህ ቢሆን? ማለት ፤ አይምሮን ኮትኩቶ - ዕውቀት ዘርቶ ማምረት፤ ባ'ንዱ ውስጥ ሌላው\_ በሌላው ውስጥ አንዱ\_ እንዳለ መረዳት::

 ግና !

 በማሰቢያቸው ላይ - ቁጭ ብለው የዋሉ፤ ለምን ?! እንዴት?! - ብለው መጠየቅ ያልቻሉ፤ በነሱ መክሊት ልክ - ማሰቤን ገድበው፤ አታስብ ይሉኛል - ማሰብ ወንጀል አርገው::

 መፈለግ ፤

 ተጨንቆ ተጠቦ - ለሊት እንቅልፍ አ'ቶ፤ ልዩ ሃሳብ ማፍለቅ - አይምሮን ኮትኩቶ፤ ምሥጢሩን መርምሮ - ሥሪቱን መረዳት፤ ዕውቀት አጎልብቶ - ልዩ ጥበብ ማግኘት፤ ባ'ይምሮ ጓዳ ውስጥ - ገብቶ ማንጎዳጎድ፤ መቃኘት መማተር፤ - ማለት ነው ጉድ ጉድ ::

ታዲያ !

 የማሰብ ምሥጢሩ\_ ውሉ ያልገባቸው፤ ያይምሯቸውን በር - ጥርቅም አርገው ዘግተው፤ ማሰላሰል ትተው - ቁጭ ብለው የዋሉ፤ ገና ከመባቻው - ማሰብ ያልታደሉ፤ ሃሳቤን ገድበው - አንደበቴን ዘግተው፤ አታስብ ይሉኛል ማሰብ ወንጀል አርገው::

 ማስተዋል፤

 የመሬትን ሥሪት - የጨረቃን ውበት፤ ርቀት የከዋክብት - የፀሐይን ሙቀት፤ የተራራን ኩራት - የውቅያኖስን ጥልቀት ፤ የጉም ጥጥ ፈተላ - የበረዶን ንጣት፤ የሳተ ጎሞራ - የመብረቅን ቁጣ፤ የበሽታ ዘሩ - ከየት እንደመጣ፤ ያየሩን ሹክሹክታ - የ'ግዜርን ዝምታ፤ የወፎች ዝማሬ - የዛፎች እስክስታ፤ ከየት መጣ?! ብሎ ጥያቄ መጠየቅ፤ ከኔም፤ ካንተም፤ ከሱ - አዲስ ሃሳብ ማፍለቅ፤ የነጠረ ሃሳብ ካይምሮ እንዲጨመቅ ::

 ዛዲያ !

 የ'ግዜር ምስልነቴ - ፍጥረቴ ያልገባቸው፤ ሕሊናውን ነፍጎ - ሆዱን ያደላቸው፤ መኖር ማለት ማሰብ - መሆኑን ዘንግተው፤ ሃሳብ ከወቂቱ - ሙጥጥ ያለባቸው፤ አታስብ ይሉኛል ሃሳብ ነጥፎባቸው::

 መመርመር ፤

 መቃኘት መማተር ! - ገብቶ ማገላበጥ ፤ ከፍቶ ማንጎዳጎድ - ባይምሮ ጓዳ ውስጥ፤ አቧራን አራግፎ - ድሩን መበጣጠስ! ጥርት ያለ ሃሳብ - እስቲፈልቅ ድረስ:: ዝገቱን ማስወገድ - ጥቀርሻውን ማጽዳት፤ አይምሮን መርምሮ - ሥሪቱን መረዳት፤ በሳሉን ጠብቆ - ባለው ላይ መገንባት፤ ከ'ኔም ካንተም - ከ'ሱ ባንድላይ ሠንቆ፤ የነጠረ ሃሳብ - ሌላ ማፍለቅ ጨምቆ::

 እናማ !

 አምላክ የቸረኝን - ከጥዋቱ ስፈጠር፤ ከማሰቡ በዛ - ከዕንቅልፉ ቆንጠር፤ ከዕሽታው ቀንሶ - ከጥያቄው ጨመር፤ መማር መመራመር - ማሰቤን ገድበው፤ ይሉኝ ጀምረዋል ማስተዋል ወንጀል ነው ::

 መደመም፤

 መደነቅ፤ መገረም! - ማጤን ማሰላሰል፤ ባይምሮ ጓዳ ውስጥ - ሃሳብን ማብሰልሰል፤ እንዲህ ቢሆን ብሎ - ብልጭታ መፈንጠቅ፤ ተግቶ መላ መምታት - አዲስ ሃሳብ ማፍለቅ፤ ፍቅር ወንድማማች - አንድነት እንዲበቅል፤ አእምሮን ኮትኩቶ - ዕውቀትን ነው መትከል፤ መታነጽ በትም'ርት - ልዩ ጥበብ ማግኘት፤ ባ'ንዱ ውስጥ ሁሉም\_ በሁሉም ውስጥ አንዱ\_ እንዳለ መረዳት::

 ግና !

 መሆኑ ያልገባቸው - መኖር ማለት ማሰብ ፤ ያልተጻፈ መጻፍ - የተጻፈ ማንበብ፤ ማዳመጥ መናገር - ማስረዳት መጠየቅ ፤ ሃሳብን በሃሳብ - መሳል ማሞሻለቅ፤ መናገር መተቸት - ማሰቤን ገድበው ፤ አታስብ ይሉኛል - ማሰብ ወንጀል አርገው::

**አንድ ቀን !!**

ለሃሳብ ነፃነት፤ ለሰብአዊ መብት መከበርና፤ ለእኩልነት፤ ሲሉ ብዕራቸውን በማንሳታቸው፤ **ጎሠኛና ዘረኛ በሆነው የጥቁር ፋሽቶች፤ የአብይ አህመድ አሊ መንግሥት፤ አሽከር በሆነው ብአዴን** ተብዬ ለታፈኑ እህቶቼና ወንድሞቼ ማስታወሻ ትሁንልኝ ::

   